
Θεσσαλονίκη, 28 Μαρτίου 2014
Δελτίο Τύπου

Ομαδική έκθεση «Η ΜΝΗΜΗ ΤΟΥ ΣΩΜΑΤΟΣ»

29 Μαρτίου – 3 Μαΐου 2014

Κέντρο Σύγχρονης Τέχνης Θεσσαλονίκης l Αποθήκη Β1, λιμάνι
Εγκαίνια: Σάββατο 29 Μαρτίου, 20:00

Μετά την έκθεση «Τόποι της Μνήμης – Πεδία Οραμάτων» που πραγματοποιήθηκε το 2012, το Κέντρο Σύγχρονης Τέχνης του Κρατικού Μουσείου Σύγχρονης Τέχνης επιστρέφει στο ζήτημα της μνήμης με άξονα, αυτή τη φορά, όχι τη βιωμένη εμπειρία της πόλης, αλλά το σώμα ως μνημονικό τόπο. Η νέα, ομαδική έκθεση με τίτλο «Η Μνήμη του Σώματος», φιλοξενείται από τις 29 Μαρτίου έως τις 3 Μαΐου 2014 στο ΚΣΤΘ στην Αποθήκη Β1 στο λιμάνι (εγκαίνια: Σάββατο 29 Μαρτίου 20:00 / ώρες και μέρες λειτουργίας: Τρίτη-Σάββατο 10:00-18:00) και έχει ως θέμα την εναργή και ανεξέλεγκτη σωματική μνήμη, δίνοντας έμφαση στους τρόπους με τους οποίους ενεργοποιείται η μνημονική λειτουργία και μορφοποιείται σε καλλιτεχνική δημιουργία. Την έκθεση επιμελείται η Προϊσταμένη του ΚΣΤΘ, Ιστορικός Τέχνης, Συραγώ Τσιάρα. 
Η έκθεση 

Τη δημιουργική – ποιητική  διάσταση της σωματικής μνήμης επιχειρεί να ανιχνεύσει η έκθεση «Η Μνήμη του Σώματος» στο πεδίο της σύγχρονης ελληνικής τέχνης. Μέσα από ποικίλα καλλιτεχνικά μέσα 14 Ελλήνων καλλιτεχνών -Λουκία Αλαβάνου, Μπάμπης Βενετόπουλος, Ζαφειρώ Γεωργιάδου, Λυδία Δαμπασίνα, Κατερίνα Ζαχαροπούλου, Μαίρη Ζυγούρη, Μαρία Λοϊζίδου, Πάνος Μπαλωμένος, Ράνια Μπέλλου, Ξενοφών Μπήτσικας, Λήδα Παπακωνσταντίνου, Ελένη Παυλοπούλου, Ηλίας Πούλος, Αθηνά Τάχα- όπως το βίντεο, η περφόρμανς, η φωτογραφία, το σχέδιο, η ζωγραφική, το animation και η εγκατάσταση, αναζητείται η εικαστική προσέγγιση και επανερμηνεία της ενσώματης μνήμης, ατομικής και συλλογικής.

Στο πλαίσιο της έκθεσης το έργο τέχνης γίνεται αντιληπτό ως ένα δυναμικό πεδίο στο οποίο δομούνται εικόνες, λόγοι, συναισθήματα και εμπειρίες, ενώ στην πορεία το ίδιο αυτονομείται και ακολουθεί τη δική του διαδρομή, ανεξάρτητη ακόμη κι από τις αρχικές προθέσεις του δημιουργού του. 

Η επιμελήτρια της έκθεσης Συραγώ Τσιάρα, αναφέρει σχετικά: «Συνειδητές και μεθοδικές πράξεις σε σχέση με τη μνήμη του σώματος, όπως είναι η καταγραφή, η επιλεκτική ανάκληση, η εκ νέου επίσκεψη και αναδιαπραγμάτευση του υλικού που συσσωρεύεται ως μνημονικό ίζημα, αλλά και για λιγότερο εσκεμμένες,  σιωπηρές και απωθημένες διεργασίες που ξεπερνούν τους αντιληπτικούς μηχανισμούς, όπως είναι η υφή, το τραύμα και η εξιδανίκευση, παρουσιάζονται στην έκθεση «Η μνήμη του Σώματος». Η συλλογική μνήμη που ενσωματώνει ένα έργο τέχνης συχνά ανακινεί αμφιλεγόμενα γεγονότα, περιόδους και πρόσωπα του παρελθόντος που εξακολουθούν να αποτελούν αντικείμενο σύγκρουσης στο παρόν. Το ανθρώπινο σώμα συλλαμβάνεται ως μία ρευστή συνθήκη που αποθηκεύει και ανακαλεί παρελθούσες εμπειρίες και συμπεριφορές ακόμη και όταν βρίσκεται σε κατάσταση αμνησίας. Προσλαμβάνεται ως ένα μνημονικό πλαίσιο που βιώνει το παρελθόν μέσω των αισθήσεων, αλλά και επιλέγει -όποτε χρειαστεί- την εξίσου ζωτική λειτουργία της διαγραφής ή της λήθης. Προσδίδουμε νόημα στις πράξεις, στις σχέσεις και στην ίδια μας την ύπαρξη, σύμφωνα με το τι επιλέγει το σώμα μας  να θυμηθεί  και τι να ξεχάσει.»
Εκπαιδευτικά προγράμματα & Ξεναγήσεις 

Στο πλαίσιο της έκθεσης «Η μνήμη του Σώματος» πραγματοποιούνται εκπαιδευτικά προγράμματα για όλες τις βαθμίδες, οργανωμένες ξεναγήσεις σε ομάδες καθώς και ανοιχτές ξεναγήσεις για το κοινό, από την επιμελήτρια. Συραγώ Τσιάρα, κάθε Σάββατο στις 12:00.
Εισιτήρια: 3 € ολόκληρο, 1,5 € φοιτητικό-μαθητικό, 1 € ομαδικά. Ισχύουν ατέλειες.
Τα έργα και οι καλλιτέχνες. 

Λουκία Αλαβάνου

Η κηδεία ενός παπά σε άγνωστο χωριό

2006, μονοκάναλη βιντεοπροβολή, 6΄

Παραχώρηση του καλλιτέχνη

Στην Κηδεία ενός παπά  σε άγνωστο χωριό (2006) η φωτογραφία του Λεωνίδα Παπάζογλου εμψυχώνεται αριστοτεχνικά με τη μαγική δύναμη του animation, καθώς σταδιακά ανθρώπινα μέλη, λειτουργικά σκεύη, το φέρετρο με τον νεκρό και άλλες λεπτομέρειες της εικόνας εγκαταλείπουν την αρχική τους θέση, δρουν αυτοβούλως και αυτό-οργανώνονται σε μια «βέβηλη» χορογραφία – αλληγορία του χρόνου. Η Λουκία Αλαβάνου χειρίζεται το ζήτημα της συλλογικής μνήμης με αιρετική αυθεντικότητα. Οικειοποιείται ένα αρχειακό ντοκουμέντο και το ανασυνθέτει ως ζώσα εμπειρία.

Μπάμης Βενετόπουλος

Fallen
2012, Βιντεο-προβολή, τρισδιάστατο ψηφιακό animation
Παραχώρηση του καλλιτέχνη

Η διαχείριση του ψυχικού τραύματος και η αναπαράσταση σωμάτων σε κρίση είναι ένα θέμα στο οποίο επανέρχεται συχνά ο Μπάμπης Βενετόπουλος. Στο πρόσφατο έργο του Fallen αξιοποιεί και πάλι το μέσο του τρισδιάστατου ψηφιακού animation για να αποδώσει μία σκηνή χάους, φθοράς και συντριβής, μια ακραία συνθήκη τρωτότητας. Γυμνά ανθρώπινα σώματα πέφτουν το ένα πάνω στο άλλο σχηματίζοντας ένα σωρό από άψυχα κορμιά, εικόνα που ανακαλεί σκηνές του Ολοκαυτώματος. Οι «πεπτωκότες» του Βενετόπουλου συνθέτουν το εικαστικό πλαίσιο για την κατανόηση του αδιανόητου, της βίας, της απόρριψης και εκμηδένισης της ανθρώπινης ζωής μέσα σε μια συνθήκη κρίσης, όπου η ευάλωτη και επισφαλής κατάσταση του υποκειμένου γίνεται η νέα κανονικότητα. 

Ζαφειρώ Γεωργιάδου

Άτιτλο

2013, Λάδι και κάρβουνο σε καμβά

Παραχώρηση του καλλιτέχνη

Η Ζαφειρώ Γεωργιάδου είναι μια νέα ζωγράφος με μια σπάνια εκφραστική ματιά. Τα έργα της πτυχιακής της εργασίας που πραγματεύονται μια ιδιόμορφη συνύπαρξη ανάμεσα σ’ έναν άνθρωπο κι ένα κουνέλι, στην ουσία αποδίδουν την ψυχική πάλη του ανθρώπου να συμφιλιωθεί με τους εσωτερικούς του δαίμονες, ή να απαλλαγεί από το άχθος της επώδυνης μνήμης που τον καταδιώκει. Αν και φαινομενικά προσιτή, η ζωγραφική της αγγίζει και ενεργοποιεί ευαίσθητες χορδές, με τον γκροτέσκο τρόπο που αποδίδει τις μορφές, καθώς και τις έντονες αντιθέσεις ανάμεσα στα ωχρά, σχεδόν άψυχα σώματα και τα ζωηρόχρωμα, επιθετικά φόντα. 

Λυδία Δαμπασίνα

2100 mots d’ amour
2013, ταινία με αφήγηση

Κείμενο Λυδία Δαμπασίνα, αφήγηση στα γαλλικά Alexandra Fleischer
Ελληνικοί και αγγλικοί υπότιτλοι, 17΄ 16΄΄ για κάθε γλώσσα

Ευγενική παραχώρηση του καλλιτέχνη

Το πρόσφατο έργο της Λυδίας Δαμπασίνα 2100 mots d’ amour είναι ένα φιλμ αναδρομής και αυτοβιογράφησης που επιτυγχάνει να μεταδώσει με λιτότητα εκφραστικών μέσων ένα πλούτο συναισθηματικών μετατοπίσεων, βιωμάτων και αναμνήσεων από ερωτικές σχέσεις σε μια διάρκεια σχεδόν πενήντα χρόνων. Ο λόγος της αφηγήτριας σε συνάρτηση με τον ανοιχτό ορίζοντα της εικόνας δημιουργούν μια σχέση άμεσης ανατροφοδότησης με τον θεατή-ακροατή. Στον αντίποδα της συστηματικής, καταγραφής – τεκμηρίωσης της ατομικής μνήμης, το έργο έρχεται ως χείμαρρος λέξεων να καταλάβει κάθε δεκτικό επισκέπτη προκαλώντας αυτόματα μια αντίστοιχη προσωπική ανάκληση.

Κατερίνα Ζαχαροπούλου

Petronella Oortman
2011,δικάναλη βιντεοπροβολή

Αποσπάσματα από τα επεισόδια: Ο ωρολογοποιός, Το γράμμα, Δωμάτιο Καθαριότητας, Δωμάτιο Βημάτων, Δωμάτιο Αναμονής, Δωμάτιο Μνήμης, Δωμάτιο Νερού,  Δωμάτιο Ανάγνωσης 

Συλλογή Κρατικού Μουσείου Σύγχρονης Τέχνης

Αντλώντας την αρχική τους αναφορά από το αυθεντικό Κουκλόσπιτο της Petronella Oortman, έργο του 1690 που βρίσκεται στο Rijksmuseum στο Άμστερνταμ, οι performances της Κατερίνας Ζαχαροπούλου λαμβάνουν χώρα στα δωμάτια ενός φανταστικού σπιτιού που κατασκεύασε η ίδια από ένα ετερόκλητο σύνολο προσωπικών αναμνηστικών και διακοσμητικών αντικειμένων. Καθημερινές ασχολίες και δραστηριότητες αποτελούν το όχημα που συνδέει την εικαστικό του σήμερα με την αστή του 17ου αιώνα, σε μια εικαστική αναθεώρηση μιας υποθετικής βιογραφίας. 

Μαίρη Ζυγούρη 
La Decandenza

2008, Video-Performance

Παραχώρηση του καλλιτέχνη/ Courtesy of the artist
Το παράλογα μάταιο, αλλά και αλλόκοτα ελκυστικό στοιχείο των συμβολικών τελετών της εξουσίας, ακόμη κι όταν ο υπήκοος- θεατής απουσιάζει παντελώς, ενσαρκώνει η ιερατική, γυναικεία μορφή στo έργο της Μαίρης Ζυγούρη, La Decandenza  -μέρος της τριλογίας Zoopoetics - Zoopolitics . Ορθή πάνω σ’ ένα περίεργο, κατεστραμμένο όχημα που θυμίζει αυτοσχέδιο διαστημόπλοιο, σαν θεότητα μιας παρακμάζουσας θρησκείας με ανθεκτικό ωστόσο τελετουργικό, παρελαύνει θριαμβευτικά μέσα στο χρυσό κάμπο χαιρετίζοντας ανύπαρκτα πλήθη, σε μία απόπειρα να μετουσιώσει το αισθησιακό υπόβαθρο της auctoritas sexualis σε ποιητική - πολιτική χειρονομία. Μοιάζει σαν μια εποχή που έχει πια παρέλθει να ανασυσταίνεται μέσα από τα αισθησιακά της κατάλοιπα.  

Μαρία Λοϊζίδου

Self Other
2007, Βίντεο-εγκατάσταση στο χώρο

Video-animation, 3’, σχέδιο με μολύβι, ρούχο

Παραχώρηση του καλλιτέχνη

Η ετυμολογία της λέξης συγχωρώ (συν + χωρέω) παραπέμπει στις αμοιβαίες υποχωρήσεις που πρέπει να κάνουμε για να χωρέσουμε μαζί στον ίδιο τόπο. Το έργο της Μαρίας Λοϊζίδου Self Other είναι μια εικαστική αλληγορία της αέναης προσπάθειας για αλληλοκατανόηση, συνύπαρξη και συμφιλίωση. Δύο σιαμαίες αδελφές επιχειρούν να μπουν στο ίδιο ρούχο, ένα πανωφόρι ραμμένο για δύο. Οι προσπάθειες αποτυγχάνουν, οι ίδιες όμως δεν πτοούνται και ξεκινούν πάλι από την αρχή. Η ιδιαίτερη σωματική συνθήκη –είναι ενωμένες στην πλάτη- καθιστά την απλή καθημερινή πράξη ένα πεδίο διαρκούς αγώνα σύμπραξης με το άλλο μας μισό. Παρόμοια αίσθηση μας μεταδίδεται ακουστικά από τις συνεχείς προσπάθειες ενός παιδιού που εξασκείται στην εκμάθηση ενός μουσικού κομματιού στο πιάνο, ενώ ο  τυποποιημένος ήχος μιας μηχανής τυπογραφείου παρέχει ένα τόπο ασφάλειας, ένα σταθερό πεδίο στις προσπάθειες συνεργασίας και εναρμόνισης. 

Πάνος Μπαλωμένος
Grey, grey, grey is the colour of the day

2009, 22 ζωγραφικοί πίνακες

Ακουαρέλα και μολύβι σε χαρτί

Παραχώρηση του καλλιτέχνη

Έχει χρώμα το τραύμα; Ο Πάνος Μπαλωμένος προτείνει το γκρι για την επίσκεψη και αναψηλάφηση μιας τραυματικής μνήμης που δεν καταγράφεται εύκολα, ούτε εικονογραφείται συχνά: το τραύμα που προκαλεί η άσκηση κάθε μορφής βίας και εξουσίας στον εργασιακό χώρο, βία σεξουαλική, εγκεφαλική, ή ψυχολογική. Η γλώσσα του είναι ρεαλιστική, οι σκηνές ακραίες και σοκαριστικές. Άνθρωποι και των δύο φύλων, ντυμένοι με κομψά γκρι κοστούμια γραφείου, καταρρέουν μπροστά στην ασκούμενη πίεση, εκπορνεύονται ικανοποιώντας τις εκπεφρασμένες ή υποδηλούμενες επιθυμίες των ιεραρχικά ανωτέρων τους, ή επιδεικνύουν θριαμβευτικά τα «κρυφά τους χαρτιά», σε μια καυστική αλληγορία της σπανίως καταγγελλόμενης βίας στην καθημερινή ζωή. 

Ράνια Μπέλλου
The Once Forgotten Ι 

The Once Forgotten II
2013, σχέδια σε κορνίζα

Παραχώρηση του καλλιτέχνη και της Γκαλερί Καλφαγιάν

Η σχέση μνήμης, λήθης και ανάκλησης είναι το θέμα που πραγματεύεται σταθερά η Ράνια Μπέλλου τα τελευταία χρόνια. Με αρχικό υλικό φωτογραφίες από παλιά φωτογραφικά άλμπουμ επιχειρεί μία προσωπική επαναδιαπραγμάτευση του σύνθετου μνημονικού ιζήματος καλώντας τον θεατή να ανασυνθέσει τις ιστορίες που αφηγείται μέσα από τα διαδοχικά στρώματα των σχεδίων της, ορισμένα από τα οποία αποκρύπτουν, ενώ άλλα αφήνουν να διαφανούν τα ίχνη των αναμνήσεων. Στην πρόσφατη σειρά σχεδίων της The Once Forgotten ο θεατής έρχεται αντιμέτωπος με μορφές του παρελθόντος που τον πλησιάζουν σα να διεκδικούν την ανάδυσή τους στο συνειδητό και άλλες που αποσύρονται, γίνονται σχεδόν αόρατες, καθώς τα ίχνη τους εξαλείφονται. Με την περίτεχνη εξαΰλωση των μορφών η Ράνια Μπέλλου εικονογραφεί την πράξη της υπόμνησης και της διαγραφής από τη μνήμη, πράξεις εξίσου ζωτικές στη διαρκή ανασύσταση του υποκειμένου. 

Ξενοφών Μπήτσικας

C 2005, από τη σειρά Layers
2005, μικτή τεχνική σε χαρτί

Ιδιωτική Συλλογή

Ο Ξενοφών Μπήτσικας είναι δεξιοτέχνης του ίχνους και της ευθραυστότητας. Η ζωγραφική του δεν εγκλωβίζεται στη δισδιάστατη επιφάνεια. Συντίθεται από επάλληλα στρώματα ύλης που αφαιρείται και προστίθεται με αποτέλεσμα να εξελίσσεται σε μία τρισδιάστατη, παλλόμενη εγκατάσταση που αιωρείται ανάμεσα στην απόκρυψη και την αποκάλυψη. Τόσο στη σειρά Στρώματα του 2005, όσο και στις πιο πρόσφατες Precario (2011) και Αιωρήσεις (2012), το ανθρώπινο σώμα βρίσκεται σε επισφαλή, ρηγματώδη συνθήκη, αποκαλύπτοντας τη βαθύτερη ουσία του κατακερματισμένου σύγχρονου ανθρώπου που επιχειρεί να ορίσει το περιβάλλον με την παρουσία του, έστω κι αν τα εφήμερα ίχνη του αντιστέκονται με δυσκολία στη φθορά και την αποσύνθεση. 

Λήδα Παπακωνσταντίνου

Εκκρεμές

1998, εγκατάσταση

Συλλογή Κρατικού Μουσείου Σύγχρονης Τέχνης

Το Εκκρεμές, ένα έργο που αξιοποιεί την υφή του υλικού ως συστατικό στοιχείο της μνήμης, εξυμνεί και ταυτόχρονα υπονομεύει τον μηχανισμό της οπτικής απόλαυσης. Το γυμνό γυναικείο σώμα εκτίθεται ως ηδονική εικόνα στο εσωτερικό ενός βελούδινου στρώματος παραπέμποντας σε μνήμες ερωτικών συνευρέσεων, ενώ επιστέφεται από ένα χρυσό φαλλικό κορμό που λειτουργεί ταυτόχρονα ως απειλή και κυριαρχική παρουσία. Το έργο αιωρείται σε μία αμφίσημη περιοχή των αισθήσεων, μέσα στην οποία μπορούν να συνυπάρξουν η απόλαυση με το αίσθημα του κινδύνου. 

Ελένη Παυλοπούλου

La Vestale
2012, Λάδι σε καμβά

Παραχώρηση του καλλιτέχνη

Turandot
2012, Λάδι σε καμβά

Παραχώρηση του καλλιτέχνη

Η Ελένη Παυλοπούλου προσεγγίζει συχνά τις γυναικείες μορφές μέσα από αρχετυπικούς ρόλους και μυθικά σύμβολα για να διερευνήσει σε βάθος τους μηχανισμούς της αναπαράστασης και της έκθεσης του γυναικείου σώματος στο βλέμμα.  Τα δύο πρόσφατα έργα της, η Turandot και το La Vestale, αναφέρονται ευθέως στον κόσμο της κλασικής μουσικής και στις ηρωίδες των ομώνυμων έργων των Giacomo Puccini και Gaspare Spontini που διηγούνται ιστορίες έρωτα, απώλειας και κοπιώδους επανασύνδεσης. Οι γυναικείες μορφές είναι απρόσιτες, ερμητικές, ένα διαρκές πεδίο διεκδίκησης από τους συντρόφους τους. Η ζωγράφος πλάθει τις εκρηκτικές σκηνές της μέσα σε ένα μυστηριακό προσωπικό σύμπαν αναμειγνύοντας φυτικά μοτίβα και αλληγορικά θέματα με τα σώματα των εραστών, για να αιχμαλωτίσει το μνημονικό ίχνος της συνάντησής τους. 

Ηλίας Πούλος

Μνημοσύνη Α

Μνημοσύνη Β

2014, φωτογραφίες κολλημένες σε κόντρα πλακέ 

Παραχώρηση του καλλιτέχνη

Από το 2005 ο Ηλίας Πούλος εργάζεται με οπτικό υλικό τα θραύσματα της συλλογικής μνήμης μιας επώδυνης περιόδου, του Εμφυλίου Πολέμου στην Ελλάδα. Συνθέτει τα φωτογραφικά του πορτρέτα από λεπτομέρειες φωτογραφιών ανταρτών και στρατιωτών του Εθνικού Στρατού καθώς και από τοπία στα οποία διαδραματίστηκαν αιματηρές μάχες, δίνοντας την εικόνα ψηφιδωτού που αναπτύσσεται στο χώρο. Η «Μνημοσύνη» είναι το τρίτο μέρος της τριλογίας μετά την «Ανθρωπογεωγραφία» και τις «Εξόριστες Μνήμες». 

Ο Ηλίας Πούλος χειρίζεται την τραυματική μνήμη πολυσυλλεκτικά, επιλέγοντας να ενσωματώσει τη ρήξη και τον κατακερματισμό και όχι να τα αποσιωπήσει.  Η αποσπασματικότητα και ο ακρωτηριασμός της οπτικής πληροφορίας εικονογραφεί τα κενά και τις αντιθέσεις μιας συγκρουσιακής μνήμης που συνεχίζει να αποτελεί ένα ενεργό πεδίο, ενώ η ανάμειξη φυσιογνωμικών λεπτομερειών με στοιχεία του φυσικού τοπίου αποκαλύπτει την υλικότητα της ενθύμησης. 

Αθηνά Τάχα
My Childhood Garden (Visual Memory Excavation #1) by Athena Tacha, Oberlin Ohio 2001

My Childhood Home (Visual Memory Excavation #2) by Athena Tacha, Oberlin Ohio 2001

My Youthful Photo-Album (Visual Memory Excavation #3) by Athena Tacha, Oberlin Ohio 2001

Turning Sixty-Five. The Process of Aging III by Athena Tacha, Washington DC 2001

Threescore Years and Ten. The Process of Aging IV (2002 - 06) by Athena Tacha, Washington DC 2012

Seventy-Five and Counting. The Process of Aging V (2007 - 11) by Athena Tacha, Washington DC 2012

Identity (Dissection of a Specimen) by Athena Tacha, Oberlin Ohio, 1990 - 91

Life's Layering by Athena Tacha, Washington DC 2005

Different Notions of Time by Athena Tacha, Washington DC 1979 - 2005

Different Realities by Athena Tacha, Washington DC 1982 – 2005

Η Αθηνά Τάχα άρχισε το 1972 να γράφει μία σειρά μικρών βιβλίων τσέπης με θέματα που σχετίζονται όχι με το κύριο σώμα των έργων δημόσιας, περιβαλλοντικής γλυπτικής για τα οποία έγινε διάσημη στην Αμερική, αλλά με τις αναμνήσεις από την παιδική της ηλικία, το πατρικό της σπίτι στη Λάρισα, τους εφηβικούς της έρωτες, την καταγραφή της διαδικασίας γήρανσης στο ίδιο της το σώμα, τις διαφορετικές αντιλήψεις για το χρόνο, την ταυτότητα, την έννοια της πραγματικότητας.

Δεν πρόκειται απλά για ένα εγχείρημα αυτοβιογράφησης ή ψυχανάλυσης με εργαλείο το γραπτό λόγο, αλλά για μία διαρκή, μεθοδική και συστηματική άσκηση στην ανίχνευση και την ανάσυρση της οπτικής μνήμης και στους μηχανισμούς με τους οποίους συγκροτείται διαρκώς το υποκείμενο αναγνωρίζοντας ότι η σημερινή του μορφή αποτελεί προϊόν συσσώρευσης παρελθόντων βιωμάτων. Αφού ανασκάπτει συστηματικά για σαράντα τουλάχιστον χρόνια το υπέδαφος επώδυνων και ευχάριστων αναμνήσεων, η Αθηνά Τάχα συμπεραίνει ότι  'η ζωή μοιάζει με μια διαδικασία εναπόθεσης ιζημάτων, καθώς το παρόν συνεχώς επικάθεται στο παρελθόν'.
Μέχρι σήμερα έχει τυπώσει εικοσιτέσσερα τέτοια βιβλιαράκια από τα οποία παρουσιάζονται δέκα στην έκθεση 'Η Μνήμη του Σώματος'. Ανήκουν στην κατηγορία των εννοιολογικών της έργων και σχετίζονται άμεσα με τη φωτογραφική σειρά Μεγαλώνοντας επί 36 χρόνια (1972 - 2007) στην οποία καταγράφει και τεκμηριώνει φωτογραφικά τις αλλαγές που συμβαίνουν στο σώμα της καθώς μεγαλώνει.

υποστηρικτές

Πληροφορίες 
ΥΠΟΥΡΓΕΙΟ ΠΟΛΙΤΙΣΜΟΥ & ΑΘΛΗΤΙΣΜΟΥ

ΚΡΑΤΙΚΟ ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ
Κολοκοτρώνη 21, Σταυρούπολη, 56430 Θεσσαλονίκη
Τ: 2310 589141 & 3, F: 2310 600123
www.greekstatemuseum.com,  info@greekstatemuseum.com 

ΚΕΝΤΡΟ ΣΥΓΧΡΟΝΗΣ ΤΕΧΝΗΣ ΘΕΣΣΑΛΟΝΙΚΗΣ
Αποθήκη Β1, Λιμάνι - Τ.Θ. 107 59, 54110 Θεσσαλονίκη 
Τ: 2310 593270
www.cact.gr, info@cact.gr
Τμήμα Δημοσίων Σχέσεων & Επικοινωνίας ΚΜΣΤ 
press@greekstatemuseum.com, pr@greekstatemuseum.com / Τ: 2310 589152 

